LE TUDLAK FOGYASZTANI

Paul McKenna

LE TUDLAK FOGYASZTANI

Hangosköny Kiadó

2008

A mű eredeti címe: I can Make You Thin

Copyright © Paul McKenna, 2005, 2007

All rights reserved

Hungarian translation © Polgár Judit, 2008

Fordította: Polgár Judit

ELŐSZÓ

Abban a több mint húsz évben, amikor gyakorló táplálkozástudósként dolgoztam, nap mint nap láttam, ahogy a betegek a különféle diétás programoknak köszönhetően lefogytak, majd végignéztem, milyen óriási erőfeszítésükbe került a súlyuk megtartása. Mindig csodálkoztam azon, hogy a túlsúlyos emberek miként tudják hosszú időn át elfogadni a krónikus élelemmegvonást, amely esetenként akár csupán napi 400 kalória elfogyasztását engedélyezi nekik. Miként az a szomorú tény sem hagyott hidegen, hogy a legtöbben előbb vagy utóbb visszahízták a nehezen leadott kilókat. Ráadásul közülük sokan többször is átestek ezen a folyamaton.

Miért nem képesek az elhízott emberek folyamatosan diétázni? Az évek alatt néhány beteg elismerte, hogy egyszerűen nem tudott megálljt parancsolni az evésnek. Mások pedig olyan esztelenül habzsoltak, hogy gyakran még csak azt sem tudták, valójában mit esznek. Az evés irányíthatóságáról kialakult általános nézet miatt elvárjuk egymástól, hogy tartsuk kordában az étkezési igényeinket, s ha viszont nem így teszünk, akkor számoljunk a társadalom ítéletével. Ám a diéták nem működnek, mivel az evés nem az akaraterőn múlik, hanem az agy irányítása alatt áll.

Manapság, amikor könnyen hozzájutunk az élelemhez, a diétával elért fogyás fenntartása folyamatos, tudatos odafigyelést igényel, méghozzá olyan módon, hogy kevesebbet eszünk. Ám ahogy nem tudunk ellenállni az alvásnak sem, úgy az agyunk ebben az esetben is átveszi az irányítást a gondolataink felett, és evésre késztet. Ez a természet rendje minden olyan élőlénynél, amelyiknek a viselkedését az agy diktálja.

Hogyan tudnák megváltoztatni ezt a folyamatot? A válasz nem a diétákban keresendő, sokkal inkább abban, hogy megváltoztassuk a reakcióinkat az agyunk jelzéseire. Ez a viselkedésmodifikáció. Ebben a könyvben megvannak a kulcsok annak a megvalósításához, ami mind ez ideig lehetetlennek tűnt: mostantól nemcsak fogyni leszünk képesek, hanem az elért súlyunk megőrzésére is.

Itt egyetlen divatos diéta bemutatása sem szerepel, helyette megismerjük, miként irányítsuk az éhségre adott reakcióinkat, és – ami még ennél is fontosabb – a diétázással járó stressz csökkentésével hogyan csillapítsuk az éhség okozta vágyódást.

Ez forradalmi megközelítés, és az egyetlen, amelyik gyógyszerek használata nélkül vezethet sikerhez. Azt javaslom minden olvasónak, hogy legyen nyitott, és pontosan kövesse a szakértő tanácsait. A siker ennél a megközelítési módnál sem hullik senkinek az ölébe, de a kitartás azokat is győzelemmel kecsegteti, akik már régóta vívják a testsúlyukkal a maguk harcát.

Dr. Ronald Ruden Ph.D.

Lenox Hill Kórház

New York

PAUL MCKENNA FONTOS MEGJEGYZÉSE

Szeretnéd, ha akkor és azt ennél, amikor és amit csak akarsz, és mégis fogynál?

Tudom, hogy ez lehetetlennek tűnik, pedig mégis igaz!

Ez a módszer olyan egyszerű, hogy valószínűleg először kételkedni fogsz a működésében. Ez azért van, mert a különböző diéták a fejedbe verték, hogy csak nehezen lehet lefogyni. Pedig nem az. Sőt, egy független kutatás kimutatta, hogy az én módszerem – amelyet most el fogsz sajátítani – hétszer olyan hatékony, mint bármilyen fogyókúra!

A közelmúltban találkoztam egy hölggyel, aki részt vett az egyik szemináriumomon, és azt követően sokat fogyott. Arról mesélt, hogy mennyire mérges. Amikor megkérdeztem az okát, azt válaszolta, hogy éveken át fogyókúrákkal kínozta a testét, és közben hatalmas csődtömegnek érezte magát. Összeszámolta, hogy mennyi pénzt költött ezekre a fogyókúrákra, diétaprogramokra és speciális életekre, s a végeredmény több ezer fontot tett ki. Bárcsak előbb tudta volna, hogy valójában milyen egyszerű a fogyás!

Az itt leírtak egy része sok mindenben ellentmond mindannak, amit a múltban tettél, vagy amiről úgy gondolod, hogy helyes. Kipróbáltál már fogyókúrákat, amelyek egyáltalán nem vagy csak időszakosan váltak be.

Függetlenül attól, hogy idáig mit csináltál, most elérkezett az ideje, hogy valami radikálisan mást tegyél.

Az a módszer, amelyet ebben a könyvben megosztok veled, már több tízezer embernek segített abban, hogy könnyedén lefogyjanak, és sokkal kellemesebben érezzék magukat a bőrükben. És most rajtad a sor…

Váljék egészségedre!
Paul McKenna

ELSŐ FEJEZET

Készen állsz valami

teljesen másra?

Készen állsz valami teljesen másra?

„Teljesen el vagyok ragadtatva attól, hogy a korábbinál sokkal inkább ura vagyok az életemnek. Egy ideje már nem azért élek, hogy egyek, hanem azért eszem, hogy éljek.”

JANET ALLEN

ADMINISZTRÁTOR

Valószínűleg ez a legrövidebb könyv, amelyet a fogyásról olvastál. De ne tévesszen meg a mérete! Úgy gondolom, egyetértesz abban, hogy a vékony az jó, és az a lényeg, ami belül van.

Sokat dolgoztam azon, hogy ez a könyv a lehető legtömörebb legyen, mert így akár egyetlen nap alatt is ki tudod olvasni. És az milyen csodás nap lesz!

Az alatt az idő alatt nemcsak arra fogsz rádöbbenni, hogy mi tartott vissza idáig a vágyott alak elérésétől, hanem megismered a létező legegyszerűbb és leghatékonyabb fogyási rendszert. Ez a módszer ugyanúgy segített azoknak az embereknek, akik úgy érezték, hogy már belebuktak a világ összes fogyókúrájába, vagy egész életükben túlsúlyosak voltak, miként azoknak is, akik csak néhány kilótól akartak megszabadulni, hogy jobban érezzék magukat.

Függetlenül attól, hogy mi az elsődleges célod – azért akarsz lefogyni, hogy egészségesebb életet éljél, valóban elégedett legyél a testeddel, vagy csupán attól az utolsó öt pluszkilótól szeretnél megszabadulni –, ez a módszer pontosan az, amit kerestél!

Ezenkívül elárulom az igazságot a testedzésről, megosztok néhány egyszerű, de rendkívül hatásos módszert arra, hogyan kapcsold az anyagcserédet extragyors sebességre, tartsd kordában az étvágyadat, és miként engedd el végre azokat a nyomasztó érzelmi problémákat, amelyek elől eddig az evéshez menekültél.

Végül megtanítalak néhány kedvenc gondolatprogramozó gyakorlatomra is, amelyek segítségével mostantól mindig jobban érezheted magad. Bármikor meghallgathatod a CD-met is, hogy a tudatalattidban megerősítsd az itt leírt alapelveket.

De mindezt nem kell elhinned – csupán kövesd lépésről lépésre az utasításaimat, és figyeld meg, ahogy a tested és az életed elkezd egyre jobbá válni!

Ismerd meg a vékony alkatú emberek titkát!

A könyvben megosztom veled azokat a titkokat, amelyekre a vékony alkatú emberek tanulmányozásával jöttem rá. Nem a pálcikatestű modellekről beszélek, akik az alakjukat az étkezési rendellenességeknek, a kábítószer-függőségnek vagy a fotóik retusálásának köszönhetik, hanem azokról a szerencsésekről, akik látszólag bármit ehetnek, és mégis vékonyak maradnak.

Amennyiben magadévá teszed az étkezési szokásaikat, bármikor bármit megehetsz, mégis fogyni fogsz. Mondjuk ki őszintén: végre elérheted azt, amit akarsz, vagy továbbra is ragaszkodhatsz azokhoz a kifogásokhoz, amelyek miatt mindmáig nem vált valóra az álmod. De ha bárki le tud fogyni ezzel a módszerrel, akkor már csak egyetlen kérdést kell feltennünk:

Miért nem vagy még vékony?

Három fő viselkedésmintát vettem észre, amelyek meggátolják az embereket abban, hogy az általuk kívánt súllyal, boldogan éljenek. Ahogy végigolvasod a következő leírásokat, döntsd el, hogy melyik vonatkozik rád. Aztán, amikor a harmadik fejezetben elkezded újraprogramozni az agyadat, már alkalmazni tudod azokat az ismereteket, amelyek segítségével azonnal elkezdhetsz fogyni…

Első viselkedésminta: Mániákus diétázás

A közelmúltban a helyi könyvesboltban nézegettem a fogyókúráról szóló legújabb könyveket. Meglepetésemre, bár majdnem mindegyik telis-tele volt a „tiltott ételek” listájával, étrendekkel és kalóriatáblázatokkal, mégis a következő szavakkal kezdődtek: „Ez NEM diéta.”

Ezért az elején azonnal szögezzünk le valamit:

Minden olyan táplálkozási mód diéta, amelyik külsőleg befolyásolni akarja, hogy mit, hol, mikor és mennyit ehetsz.

Az elmúlt években a diétázásnak rossz híre lett, ami egyáltalán nem véletlen, ugyanis tudományos kutatások bebizonyították, hogy a diétával lefogyni szándékozóknak több mint a 90 százaléka belebukott a próbálkozásokba.

Amikor valaki arról mesél nekem, hogy mennyit fogyott egy új csodás diétának köszönhetően, mindig azt kérem tőle, hogy hat hónap múlva térjünk vissza a témára. Mert, ha fél év elteltével is elégedett a súlyával, akkor nagyon szívesen meghallgatom. Sajnos, még mindig arra várok, hogy valaki visszajöjjön.

 „Paul McKenna fogyási rendszere a legjobb, amit valaha kipróbáltam.”

PETER WILKINSON,

TERVEZŐ

Mi az én teóriám? Túl sok a diéta, túl kevés az eredmény. De hát mitől is remélhetnének útmutatást a fogyni vágyók?! Attól a mostanság kapható több mint 25 ezer diétás könyvtől, amely közül sok egymásnak teljesen ellentmondó információt tartalmaz? Ne csodálkozz tehát, hogy ugyanannyira zavarodottnak és félrevezetettnek érzed magad, mint a fogyókúrára épült több milliárd dolláros iparág.

Nemcsak arról van szó, hogy a diéták nem működnek, hanem közülük sok szemenszedett átverés. Ezért aztán, amikor látom, hogy „a testsúlyukkal már régóta küszködő” sztárok éppen a legújabb divatos diétákat népszerűsítik, elképzelni sem tudom, miként tudják megállni nevetés nélkül. A legtöbb esetben ugyanis az történik, hogy az ünnepelt hírességek kipróbálnak egy diétát, lefogynak tőle, majd néhány hónappal később ismét felszedik a leadott kilókat. Ezt követően kipróbálnak egy másik módszert, ismét lefogynak, ezért azt kezdik el reklámozni mindaddig, amíg nem indulnak újból hízásnak.

Mit akarok ezzel üzenni neked? Íme a lényeg:

Felejtsd el a diétákat! Örökre! A diéta ugyanis nem más, mint oktatókurzus arra, hogyan hízzunk meg és érezzük magunkat csődtömegnek.

Az emberek minél több sikertelenül végződő diétával próbálkoznak, annál inkább meggyőzik magukat arról, hogy sohasem fognak tudni lefogyni. Azt viszont senki sem árulja el neked, hogy a fő ok, amely miatt a legtöbb fogyókúrás program nem működik, az nem te vagy, hanem az emberi biológia.

A második világháború alatt Ancel Keyes biológus kutató az emberi éhezés folyamatát vizsgálta. A megfigyeléseiről írt nagy hatású tanulmányában rámutatott arra, hogy ha az emberek táplálékbevitelét az éhezést megközelítő szintre csökkentik, akkor ingerlékenyek lesznek, gyengül a kitartásuk, és az élelemmel kapcsolatban megszállottakká válnak, amibe beletartozik a hazugság, a gyűjtögetés és a lopás is.

Ám még ennél is árulkodóbb, hogy az éhezést megközelítő állapot utáni három hónapban, amikor ismét azt ehettek, amit akartak, továbbra is az élelem megszállottjai maradtak. Sokan akár nyolcszor többet ettek, mint amennyit a megfigyelt időszak előtt. (Van olyan, ami ebből ismerősen hangzik?)

Ez a kutatás, amely az 1950-es években a The Biology of Human Starvation című tanulmányban jelent meg, megismételhetetlen. Elvégre az emberek direkt és szándékos éheztetése kegyetlen és embertelen cselekedet lenne. De van itt egy érdekes tény: az eredeti tanulmány az éhezést már-már megközelítő szintet közel 1500 kalóriában jelölte meg – ami több, mint amennyit a sok ezer mostanság divatos diéta engedélyez.

Ez mind arra világít rá, hogy a legrosszabbat azzal teszed, ha a fogyás érdekében megvonod magadtól az ennivalót. És ha az, amit csinálsz, nem működik, akkor valami mást kell tenned.

Második viselkedésminta: Érzelmi evés

Biztos vagyok abban, hogy a diétázás után az elhízás második fő oka az érzelmi evés. Sokszor azért esznek az emberek, mert unatkoznak, magányosak, szomorúak, netán fáradtak, vagy éppen valami más jellemzi őket a több száz érzelmi állapotból, amelyek közül egyiknek sincs köze a fizikai éhséghez. Ha viszont érzelmi éhség miatt eszel, akkor az étel sosem elégíti ki a testedet. Ezért van az, hogy sokan sosem érzik magukat jóllakottnak, mivel nem kapják meg a testüktől ezt a jelzést, hiszen „csak” érzelmi kielégülést keresve esznek.

Egy érzelem olyan, mint amikor valaki az ajtón kopogtat, hogy egy üzenetet kézbesítsen. Ha az üzenet sürgős, akkor hangosan kopogtat, ha nagyon sürgős, akkor még hangosabban, ha pedig hihetetlenül sürgős, akkor már dühödten dörömböl mindaddig, amíg ki nem nyitod az ajtót, vagy amíg be nem töri azt. Akármi is történik, az érzelem mindaddig folyton jelentkezni fog, ameddig el nem végezte a dolgát. Amint képletesen „kinyitod az ajtót” azzal, hogy meghallgatod az érzelem üzenetét, és annak megfelelően cselekszel, az érzelem egyszerűen megszűnik.

A jó hír az, hogy ezzel az új tudással kibújhatsz az áldozat szerepéből. A jövőben, ha elfog a kísértés, hogy kimenj valamilyen rágcsálnivalóért a konyhába, akkor állj meg és tedd fel magadnak a következő kérdést:

Tényleg éhes vagyok, vagy csak kellemesebben akarom érezni magam?

Ha kiderül, hogy valójában az érzelmi közérzetedet akarod megváltoztatni, akkor semmilyen étel nem lesz olyan hatásos, mint a könyvben vagy a gondolatprogramozó CD-n található egyszerű gyakorlatok alkalmazása.

Folyamatosan meglepődöm azon, hogy milyen sok nő (és néha férfi) ismeri fel, hogy a súlygyarapodásuk kezdete egybeesik valamilyen múltbeli trauma eseményeivel, legyen az szexuális molesztálás vagy csak ártatlannak tűnő piszkálódás, amely mégis a társak előtti szégyenérzethez vezetett.

Bár a könyvben és a gondolatprogramozó CD-n található technikák segíteni tudnak, mégsem hivatottak helyettesíteni a szakértő segítséget. Ha úgy gondolod, hogy esetleg szükséged lehet rá, akkor beszélj az orvosoddal, aki majd javasol egy megfelelő terapeutát!

Harmadik viselkedésminta: Rossz programozás

Ha túlsúlyos vagy, az nem a te hibád, hanem a gondolataid jelenlegi programozásának a természetes következménye, amit egyetlen diéta, pirula, ivólé vagy „hogyan csináld” könyv sem tud megváltoztatni. Ezért az az egyetlen módja a fogyásnak, hogy a tudatalattidra hatva örökre megváltoztasd a kapcsolatodat az evéssel.

Tehát, lazulj el! Nem vagy őrült, nem vagy selejt és nem vagy rossz ember. Csupán felvettél néhány hasznavehetetlen, rossz szokást. A jó hír az, hogy amint megtanulod újraprogramozni a gondolataidat, ugyanilyen egyszerű lesz az új gondolkodásmódnak és azoknak az új szokásoknak a létrehozása, amelyek együttesen sikerre vezetnek majd.

 „Elegem lett abból, hogy minden reggel ételre gondolva ébredtem. Ám amióta elkezdtem használni Paul módszerét, ez megváltozott! És ez csodálatos!”

JANET COBB

EDZŐ

És még csak nem is kell hinned benne ahhoz, hogy működjön! Kövesd az utasításaimat, és nemcsak fogyni fogsz, hanem soha többé nem leszel az étel megszállottja!

Rövidesen megosztom veled a négy legfontosabb alapelvet a fogyásról és arról, hogyan maradj vékony életed végéig. De még mielőtt belevágunk, néhány percet szeretnék szánni arra, hogy elvégezd a következő gondolatkísérletet:

A TÁVLATI KILÁTÁS EREJE

Gondolatban hajtsd előre az idő kerekét, s már közeledik az életed vége. Képzeld el, hogy elmúlt az a sok-sok év, és te úgy döntöttél, hogy NEM követed a fogyásra vonatkozó tanácsaimat. Ehelyett folyamatosan különböző diétákkal próbálkoztál, tovább híztál, és évről évre egyre jobban elvesztetted az életerődet…

● Ez a döntés milyen hatással volt az egészségedre?

● Milyen hatással volt a kapcsolataidra?

● Milyen hatással volt a közérzetedre?

● Hogyan érzed magad a testedben?

Most pedig néhány pillanatig képzeld el, hogy követed ezt a programot, és ezzel könnyen eléred és megtartod a kitűzött testsúlyodat.

● Milyen érzés ez?

● Mennyi energiád van?

● Milyen dolgokra vagy képes?

● Milyen ruhákat hordhatsz?

● Kivel vagy? És mit csináltok? (Azon kívül…)

● Pontosan milyen lesz az, amikor már évek óta abban a testben élsz, amelyet célként kitűztél magadnak?

És most… Hagyd abba!

Itt az ideje, hogy döntsél! Ha továbbra is ragaszkodsz a kifogásaidhoz és a túlsúlyodhoz, akkor akár már most leteheted a könyvet.

De ha tényleg készen állsz arra, hogy megszabadulj ettől a nyomasztó tehertől (és a derekadon lerakódott zsírpárnáktól), tudnod kell, hogy ettől a pillanattól kezdve minden tőled függ.

Úgyhogy, vágjunk bele!

Kate Howlett

29 KILÓT FOGYOTT

ELŐTTE:                         UTÁNA:

Mielőtt elkezdtem Paul McKenna fogyási módszerét, mindenféle fogyókúrát kipróbáltam, számoltam az ételek zsír- és kalóriatartalmát, sőt, még azt is megtettem, hogy csak délután öt után ettem. Majd eljött az a pillanat, amikor feladtam. Kövér voltam. Ez családi vonás. Mit tehetnék ellene?! Aztán egyszer egy kollégám arról mesélt, hogy kipróbálta Paul McKenna rendszerét, és igazán nagyon jól érezte magát tőle. Ezért úgy döntöttem, hogy én is belevágok. Mit veszíthettem volna?

Alig kezdtem el, és máris ámulatba estem, hogy mennyire egyszerűen le lehet fogyni, és az is gyorsan nyilvánvaló lett, hogy ez nem fogyókúra, hanem az ételekkel való kapcsolatomon kell változtatnom. Most valóban élvezem az ételeket, nem pedig azzal töltöm minden időmet, hogy rájuk gondolok, majd egy pillanat alatt mindent behabzsolok, mint ahogy azt a múltban tettem. Most már csak akkor eszem, amikor éhes vagyok, és sokkal jobban élvezem az evést. Az egyetlen gond az, hogy az éttermekben gyakran hatalmas adagokkal találom szembe magam, és el kell magyaráznom, hogy bár az étel nagyon finom, de nem tudom az egészet megenni, mert már tele vagyok.

Úgy érzem, most sokkal több energiám van, ami bizonyára részben annak köszönhető, hogy már nem cipelem magamon azokat a pluszkilókat. De a legnagyobb hatással mégiscsak a CD meghallgatása van rám, mert azt mondja, hogy amikor majd felébredek, több energiám lesz, és ez pontosan így is van. Ma már szívesen sétálok az iskoláig a fiammal, pedig korábban mindig kocsival vittem. Az egyik legnagyobb élvezet a ruhavásárlás lett az életemben, hiszen hol van már az az idő, amikor szomorúan jártam végig a boltokat, mert tudtam, hogy ha kapnék is valami szép holmit a méretemben, úgyis borzalmasan állna. Egy ideje viszont már nagyon szeretem a ruhákat nézegetni, mert tudom, hogy remekül festenek rajtam.

Amióta alkalmazom Paul McKenna fogyási módszerét, sokkal pozitívabban tekintek az életre és mindenre, amibe belevágok. A fogyás csak egy extra ajándék a mellé, hogy ennek a módszernek köszönhetően milyen hihetetlenül jól érzem magam.

Kate Howlett